Kuubaa vuosikymmeniä johtanut Fidel Castro, 90, on kuollut.

Kuuban pitkäaikainen johtaja Fidel Castro, 90, on kuollut. Asiasta ilmoitti hänen veljensä, Kuuban nykyinen presidentti Raul Castro. Castro oli pitkään Latinalaisen Amerikan ja myös maailman tunnetuimpia johtajia.

- Kello 22.29 yöllä, Kuuban vallankumouksen pääkomentaja, Fidel Castro Ruz kuoli.

- Kohti voittoa, aina ( Hasta la victoria, siempre), Raul päätti vain reilun minuutin mittaisen ilmoituksensa.

Fidel luopui vallasta liki vuosikymmen sitten, jolloin saarivaltion johtoon nousi hänen veljensä Raul. Vallanvaihdon syynä oli huono terveys.

Kuuban vallankumousta 1950-luvun lopulla johtanut Castro otti vallan Kuubassa vuonna 1958. Hän toimi ensin pääministerinä 1959-1976 ja presidenttinä vuosina 1976-2008.

Vuonna 2006 Fidel sairastui vakavasti ja oli vähällä kuolla. Hän alkoi vähitellen luopua vallastaan ja astui kokonaan syrjään kaksi vuotta myöhemmin.

Hänellä ei enää vuosiin ollut virallisesti valtaa maassa, eikä hänen menehtymisensä todennäköisesti tule horjuttamaan Kuuban vakautta. Vuodensta 2008 johdossa ollut Raul Castro on jo aiemmin luvannut väistyä paikaltaan vuonna 2018.

Fidel Castro kuoli 90-vuotiaana. AOP

Kuuban vallankumousta 1950-luvun lopulla johtanut Castro oli maansa presidentti vuosina 1976-2008. Kommunistisen valtion pääministerinä hän oli vuodet 1959-1976. AOP

Ydinsodan partaalla 1962

Castron valtakauden vaikeimmat vaiheet osuivat niin kutsuttuun Kuuban ohjuskriisiin vuonna 1962. Konflikti kärjistyi, kun kävi ilmi että Neuvostoliito oli sijoittanut keskimatkan ydinohjuksia Kuubaan. Yhdysvallat ja Neuvostoliitto ajautuivat selkkauksen takia ydinsodan partaalle.

Vuonna 1961 Yhdysvallat yritti Castron syrjäyttämistä kuubalaisten pakolaisten tekemän Sikojenlahden maihinnousun avulla. Vallankaappaus kuitenkin epäonnistui täysin.Kuuban vallankumous ei ollut aluksi sosialistinen. Vasta vuoden 1961 lopulla Castro julisti, että maa siirtyisi kommunismiin.

Lähteet: STT, AFP, Reuters

Kävitkö Castron aikaan Kuubassa? Millaisia muistoja sinulla on siitä? Kerro meille tarinasi ja jätä yhteystietosi mahdollista haastattelua varten.

Kommenttini:

Nimimerkkini: